কানাইচরণ আঙুল তুলে সৌভিককে দেখিয়ে বললেন, আমার এই তরুণ বন্ধুটি এখনো কয়েকটি সম্ভাবনা নিয়ে খেলা করছেন। প্রথম দুটি সম্ভাবনা বাদ দেওয়া হয়েছে। অর্থাৎ, খিদিরপুর থেকে জাহাজ ছেড়েছিল, সে-বিষয়ে কোনো সন্দেহ নেই। আর সমুদ্রও ছিল শান্ত, তাই জাহাজডুবিও সম্ভব নয়, জলদস্যু আক্রমণ করবে এমন আশঙ্কা পুলিশের রিপোর্টেও নেই। এখন হাতে রইল পড়ে বারমুডা ট্রায়াঙ্গল, মানে জাহাজ যদি মাঝপথে ভ্যানিশ হয়ে যায়। সেটা কি সম্ভব!